OBH 3027/2000.
Az állampolgári jogok országgyűlési biztosának jelentése
Ügyinéző: dr. Kertész Éva

Az eljárás megindulása
	A panaszos a Fővárosi és Pest Megyei Nyugdíjbiztosítási Igazgatóság döntését kifogásolja. Az 1989-ben elhunyt férjének 1972-ben nem tényeknek megfelelően állapították meg nyugdíját. Az 1998. évi özvegyi nyugdíj igénylése során az előbbiek korrekcióját azon az alapon tagadták meg a kérelmezőtől, hogy az eredeti jogosult (az elhunyt) életében a kárpótlásával kapcsolatos eljárásokat nem indította meg. Nem nyújtotta be a Kárpótlási Hivatal határozatát és a Fővárosi Bíróság azon döntését, miszerint az elhunyt korábban megállapított bűnösségét és elítélését semmisnek tekinti. Az eljáró szerv arra hivatkozott, hogy az eredeti jogszerző iratait megsemmisítették, így nem áll módjukban rekonstruálni azt, hogy mely időket vettek figyelembe az 1972-ben megállapított nyugdíj kiszámításánál.
	Az 1993. évi LIX. törvény 18. §. (3) bekezdése értelmében az Országos Nyugdíjbiztosítási Főigazgatóság vezetőjét vizsgálat lefolytatására kértem.  

A megállapított tényállás
	Az elhunyt eredeti jogszerző részére az 1958. évi 40. sz. tvr. alapján rokkantsági teljes nyugdíjat állapítottak meg. A határozat tartalmazta, hogy az 1936. szeptember 1-jétől 1948. június 10-ig terjedő időben a büntetőbírói ítélet, illetve fegyelmi határozat alapján elvesztett közszolgálati idő teljes vagy részben történő beszámítására a Társadalombiztosítási Bizottság illetékes. Ezen szerv a közszolgálat teljes tartamát utólagosan elfogadta szolgálati időként, ezért a rokkantsági teljes nyugdíj összegét módosította .
	Tekintettel arra, hogy korábban személyes szabadságot korlátozó intézkedésre is sor került, a 108/1989. MT. rendelet 1. §-a értelmében további szolgálati időt is be kellett utólagosan számítani, amely ismét kedvezően módosította a rokkantsági nyugdíj összegét.
	Mindezek eredményeképpen az özvegy hozzátartozói ellátásának összege is emelkedett. 

Az ügy jogszabályi háttere
- 1958. évi 40. sz. tvr.,
- 108/1989. MT. r. 1. §-a, 
- 1997. évi LXXXI. tv. 78. §-a.

Az érintett alkotmányos jog
- Az 1949. évi XX. tv, a Magyar Köztársaság Alkotmánya 2. §. (1) bekezdése: A tisztességes eljáráshoz való jog;
- Az 1949. évi XX. tv, a Magyar Köztársaság Alkotmánya 70/E. §. (1) bekezdése: Szociális biztonsághoz való jog.

A vizsgálat megállapításai: 
	Az ügyben eredetileg eljárt Fővárosi és Pest Megyei Nyugdíjbiztosítási Igazgatóság az eredeti jogszerző nyugdíjának korrekcióját elutasította. Az állampolgári jogok országgyűlési biztosának felkérésére az országos hatáskörű szerv a vizsgálatot lefolytatta, és annak befejezése után a korrekciót elvégezte.
	A panaszos özvegyi nyugdíjának emeléséről, a visszamenőleg járó ellátásról és az 1997.évi LXXXI. törvény 80. §. (1) bekezdésére tekintettel járó késedelmi kamat kiutalásáról gondoskodott.
	A Fővárosi és Pest Megyei Nyugdíjbiztosítási Igazgatóság eljárásával visszásságot idézett elő az Alkotmányban deklarált jogbiztonsághoz és szociális biztonsághoz való joggal kapcsolatosan.
	Mivel az országos hatáskörű szerv a sérelmet – az ombudsmani felkérés után – orvosolta, az ügyben ajánlást nem teszek. 
	Az állampolgári jogok országgyűlési biztosáról szóló 1993. évi LIX. törvény 19. §. (1) bekezdése alapján az Országos Nyugdíjbiztosítási Főigazgatóságot és a panaszost e jelentés megküldésével értesítem. 

Budapest,  2000. szeptember 13.

Gönczöl Katalin